Diari Oficial de la Generalitat Valenciana


Sumari del DOGV 3414, del 18-01-1999 (1998/10703)

RESOLUCIÓ de 6 de novembre de 1998, del Servei Territorial d'Indústria i Energia de Castelló, per la qual s'autoritza a l'Empresa Nacional del Gas, SA (Enagás), la realització de les instal·lacions corresponents al Projecte d'Instal·lacions Addenda I del Ramal de Proquimed i Central Tèrmica de Castelló, al terme municipal de Castelló de la Plana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3414

Data del DOGV
:   18-01-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/10291


Data del document
:   06-11-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

Descriptors 

:   * gas

RESOLUCIÓ de 6 de novembre de 1998, del Servei Territorial d'Indústria i Energia de Castelló, per la qual s'autoritza a l'Empresa Nacional del Gas, SA (Enagás), la realització de les instal·lacions corresponents al Projecte d'Instal·lacions Addenda I del Ramal de Proquimed i Central Tèrmica de Castelló, al terme municipal de Castelló de la Plana. [1998/Q10878]
  
Examinats els antecedents que es troben en l'expedient CBREDE97/2 de la Unitat d'Energia i Mines, tramitat a instància de l'entitat Enagás, SA.
  
Antecedents de fet
  
Primer
  
El 7 d'abril de 1998 Enagás, SA, va sol·licitar autorització de l'addenda primera al Projecte Definitiu del Ramal de Proquimed i Central Tèrmica de Castelló al terme municipal de Castelló de la Plana, en el qual s'inclou la relació concreta i individualitzada dels béns i drets afectats pel mencionat projecte.
  
Segon
  
El dia 8 d'abril de 1998, es va informar públicament sobre el mencionat projecte, en el qual es conté la descripció de les instal·lacions, l'afecció a les finques particulars i la relació concreta i individualitzada dels béns i drets afectats.
  
Tercer
  
Tramitats els corresponents anuncis per a la informació pública del projecte i la relació de béns indicada van ser publicats en el periòdic Mediterráneo, de data 1 de juny de 1998, en el Butlletí Oficial de la Província (BOP número 52, de 30 d'abril de 1998, i correcció d'errades, BOP número 68, de 6 de juny de 1998) i en el Diari Oficial de la Generalitat Valenciana (DOGV número 3.246, de 20 de maig de 1998).
  
Igualment fou exposat un anunci al tauler d'edictes de l'Ajuntament de Castelló de la Plana, durant un període de 20 dies com a mínim.
  
Quart
  
Per part del personal tècnic de la Unitat d'Energia i Mines, amb data 27 d'abril de 1998, s'emet un informe on s'assenyala que no s'havien observat defectes aparents en la documentació presentada.
  
Cinqué
  
En el període d'informació pública es van formular al·legacions, presentades per BP Oil España, SA.
  
Sisé
  
Acomplit el tràmit d'al·legacions a l'empresa sol·licitant, el 17 d'agost de 1998, Enagás, SA, presenta un escrit que respon les al·legacions de BP Oil España, SA, on fa constar que la modificació de traçat del gasoducte, projectat fora de la zona de protecció de 50 metres, obeïx a una condició imposada per la Conselleria d'Obres Públiques, Urbanisme i Transports.
  
Seté
  
Amb data 27 de març de 1997, es va informar del projecte i l'autorització sol·licitada a Confederació Hidrogràfica del Xúquer, Diputació de Castelló (Unitat de Carreteres, Departament de Cultura, Departament de Medi Ambient), BP Oil España, SA, Telefónica España, SA, Comunitat de Regants de Vila-real, Comunitat de Regants de Castelló, Comunitat de Regants de Nules, Comunitat de Regants de Burriana, Comunitat de Regants d'Almassora, Renfe, Conselleria d'Agricultura i Medi Ambient, Ministeri de Foment (Unitat de Carreteres), i l'1 d'abril de 1997 a la Conselleria d'Obres Públiques, Urbanisme i Transports (Servei Territorial de Carreteres). I s'hi va reiterar el 20 de maig de 1997 a la Confederació Hidrogràfica del Xúquer i a la Conselleria d'Obres Públiques, Urbanisme i Transport (justificants de recepció de 22.05. 97).
  
Huité
  
Emeten informes condicionats: el 24 d'abril de 1997, BP Oil España, SA; el 23 d'abril de 1997, Telefónica; el 28 d'abril de 1997, la Comunitat de Regants de Vila-real; el 21 d'abril de 1997, la Comunitat de Regants de Castelló; el 14 d'abril de 1997, la Comunitat de Regants de Nules; el 15 d'abril de 1997, la Comunitat de Regants de Burriana; el 23 d'abril de 1997, la Comunitat de Regants d'Almassora; el 9 d'abril de 1997, Renfe; el 8 d'abril de 1997 i el 8 de gener de 1998, Medi Ambient; el 6 de maig de 1997, el Departament de Cultura de la Diputació de Castelló; el 27 de maig de 1997, el Departament de Medi Ambient de la Diputació de Castelló; el 6 de maig de 1997, la Unitat de Carreteres de la Diputació de Castelló; el 22 d'abril de 1997, el 30 d'abril de 1997 i el 18 de juliol de 1997, la Unitat de Carreteres del Ministeri de Foment; i el 29 de maig de 1997, la Conselleria d'Obres Publiques, Urbanisme i Transport. La Confederació Hidrogràfica del Xúquer ha esgotat els terminis, sense emetre'n informe.
  
Nové
  
El 2 d'octubre de 1998, d'acord amb l'article 84 de la Llei 30/1992, de 26 de novembre, es va donar vista a l'expedient a BP Oil España, SA, i se li va concedir un termini de 15 dies per a presentar les al·legacions que s'estimaren convenients.
  
Desé
  
El 20 d'octubre de 1998, BP Oil España, SA, va presentar noves al·legacions sol·licitant que al tram de carretera que va entre l'encreuament de la carretera d'Almassora amb el camí de Fadrell i el Grau de Castelló se separe la canonada a una distància de 25 metres en comptes dels 50 metres que consten en el projecte.
  
Onzé
  
El l4 de novembre de 1998 es notifica a Enagás, SA, l'al·legació de BP Oil España, SA.
  
Dotzé
  
El 5 de novembre de 1998, Enagás, SA, manifesta que atés que a més de BP Oil España, SA, hi ha altres afectats que no s'han manifestat en contra del traçat projectat a 50 metres, haurà de mantindre's 50 metres tal com es va publicar, si bé i de mutu acord amb BP Oil España, SA, Enagás, SA, s'acostarà i instal·larà la canonada a 25 metres o el màxim que puga acostar-se a esta distància als terrenys propietat de BP Oil España, SA, i als dels altres afectats que pogueren estar d'acord amb està modificació.
  
Fonaments de dret
  
Primer
  
La Conselleria d'Indústria, Comerç i Turisme té competència en virtut del Reial Decret 2.595/1982, de 24 de juliol, sobre traspàs de funcions i servicis de l'administració de l'estat a la Comunitat Valenciana en matèria d'indústria i energia (BOE 249, 18.10.82) i del Reial Decret 1.047/1984, d'11 d'abril, sobre valoració definitiva i ampliació de funcions i mitjans adscrits als servicis traspassats a la Comunitat Valenciana en matèria d'indústria, energia i mines (BOE 132, 02.06.84).
  
Segon
  
Per Ordre de 24 de febrer de 1986, de la Conselleria d'Indústria, Comerç i Turisme, es va atorgar a Enagás, SA, la concessió administrativa per al subministrament de gas natural per a usos industrials en diversos termes municipals a la província de Castelló, entre els quals es troben Castelló de la Plana, Vila-real, Almassora i Burriana.
  
Tercer
  
Segons l'article 10 de la Llei 10/1987, de 15 de juny, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos, l'atorgament de les concessions i autoritzacions administratives portarà implícita la declaració concreta d'utilitat pública i la necessitat d'urgent ocupació, a efectes d'expropiació forçosa dels béns i drets necessaris per a l'establiment de les instal·lacions i de la imposició i l'exercici de la servitud de pas i la resta de limitacions de domini.
  
Quart
  
L'autorització administrativa dels projectes de les instal·lacions de gas canalitzat, que portarà implícita la necessitat d'ocupació dels béns o drets afectats, n'originarà la urgent ocupació, segons disposa l'article 13 de la mencionada llei.
  
Examinat allò que s`ha exposat anteriorment i vists el Decret 2.913/1973, de 26 d'octubre, pel qual s'aprova el Reglament General del Servici Públic de Gasos Combustibles, i la resta de normes tècniques i de seguretat complementàries, i també la Llei 10/1987, de 15 de juny mencionada, este Servei Territorial, resol:
  
Primer
  
Concedir l'autorització al Projecte de les Instal·lacions del Ramal a Proquimed i Central Tèrmica de Castelló. Addenda número 1, de Castelló, sol·licitat per Enagás, SA. Tot això amb els efectes determinats en la Llei 10/1987, de 15 de juny, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos.
  
Segon
  
Desestimar les al·legacions de BP Oil España, SA, i acceptar el mutu acord entre BP Oil España, SA, i Enagás, en el sentit exposat en el punt 12 dels antecedents de fet: "...que atés que a més de BP Oil España, SA, hi ha altres afectats que no s'han manifestat en contra del traçat projectat a 50 metres, haurà de mantindre's 50 metres tal com es va publicar, si bé i de mutu acord amb BP Oil España, SA, Enagás, SA, s'acostarà i instal·larà la canonada a 25 metres o el màxim que puga acostar-se a esta distància als terrenys propietat de BP Oil España, SA, i als dels altres afectats que pogueren estar d'acord amb esta modificació".
  
Tercer
  
L'afecció a finques particulars derivades de les instal·lacions es concreta en la següent forma:
  
Un. Expropiació forçosa en ple domini dels terrenys sobre els quals s'han de construir els elements d'instal·lació fixa en superfície.
  
Dos. Per a les canalitzacions:
  
A) Imposició de servitud permanent de pas en una franja de terreny de dos metres d'ample, al llarg del gasoducte, per on anirà enterrada la canonada o canonades que es necessiten per a la conducció del gas i que s'ajustarà a les següents limitacions:
  
1. Prohibició d'efectuar treballs de llaurada o semblants a una profunditat superior a 50 centímetres, i també de plantar arbres o arbustos a una distància inferior a dos metres, comptats de l'eix de la canonada.
  
2. Prohibició de realitzar qualsevol tipus d'obres o efectuar cap acte que poguera danyar o alterar el bon funcionament de les instal·lacions, a una distància inferior a cinc metres de l'eix del traçat, a un costat i a l'altre. Esta distància podrà reduir-se sempre que se sol·licite expressament i es complisquen les condicions que, en cada cas, fixe l'òrgan competent de l'administració.
  
3. Lliure accés del personal i els equips necessaris per a poder mantindre, reparar o renovar les instal·lacions, amb pagament, si és procedent, dels danys que s'hi ocasionen.
  
B) Ocupació temporal, com a necessitat derivada de l'execució de les obres, de la zona que es reflectix per a cada finca en els plans parcel·laris d'expropiació i en la qual es faran desaparéixer tots els obstacle.
  
Tres. Per al pas dels cables de connexió i elements dispersius de protecció catòdica:
  
A) Imposició de servitud permanent de pas en una franja de terreny d'un metre d'amplària, per on aniran enterrats els cables de connexió i elements dispersius, que s'ajustarà a la prohibició d'efectuar treballs de llaurada o semblants a una profunditat superior a 50 centímetres, i també de plantar arbres o arbustos i per a realitzar tot tipus d'obra.
  
B) Ocupació temporal, com a necessitat derivada de l'execució de les obres, de la zona que es reflectix per a cada finca en els plans parcel·laris d'expropiació, en la qual es faran desaparéixer tots els obstacles.
  
Quart
  
L'autorització atorgada ho és d'acord amb les següents condicions:
  
1. En tot moment s'haurà de complir el que s'establix en el Reglament General del Servici Públic de Gasos Combustibles, i també en les normes complementàries: Reglament de Xarxes i Connexions de Combustibles Gasosos, aprovat per l'Ordre del Ministeri d'Indústria de 18 de novembre de 1974, modificat per les ordres de 26 d'octubre de 1983 i de 6 de juliol de 1984; en l'Ordre de 29 de maig de 1980, del Ministeri d'Indústria, per la qual es va atorgar la concessió administrativa a Enagás, SA, per a la instal·lació d'una indústria de distribució i venda de gas natural per a usos industrials en diversos termes municipals de la província de Castelló, i en l'Ordre de 24 de febrer de 1986, de la Conselleria d'Indústria, Comerç i Turisme, sobre ampliació de la concessió administrativa atorgada a Enagás, SA, per al subministrament de gas natural per a usos industrials a diversos municipis de la província de Castelló; tot això si no ha sigut modificat per la Llei 10/1987, de 15 de juny.
  
2. Les instal·lacions que s'autoritzen hauran de realitzar-se d'acord amb el Projecte de les Instal·lacions del Ramal de Gas Natural Proquimed i Central Tèrmica de Castelló. Addenda número 1, al terme municipal de Castelló de la Plana (Castelló), i quedaran especificats en les següents dades bàsiques:
  
A) Descripció de les instal·lacions: el canvi de traçat es produïx entre els vèrtexs V-186A-CS i V-194-CS al terme municipal de Castelló de la Plana. A partir del V-186A-CS, el traçat se situa a 50 metres de la vora exterior de la N-225, i es manté a esta distància paral·lel a la dita carretera fins a finalitzar al camí de la Donació al vèrtex V-195C-Cs, augmentant la seua longitud en 32 metres.
  
- Canonada: d'acer, tipus API-5L, de 16" de diàmetre i gruix variable de 5,20 a 9,50 milímetres. Per al ramal a Central Tèrmica de Castelló, amb una pressió de disseny de 72 bar. La conducció anirà normalment enterrada com a mínim a un metre de profunditat sobre la seua generatriu superior.
  
- Longitud: 1.280 metres de l'addenda número 1 al Projecte Ramal a Proquimed i Central Tèrmica de Castelló.
  
3. Per a introduir modificacions que afecten les dades bàsiques a què es referix la condició segona caldrà obtindre l'autorització d'este Servei Territorial.
  
4. Este Servei Territorial, una vegada finalitzades les obres d'instal·lació, procedirà a realitzar els assajos i les proves oportunes, i també demanarà un certificat final d'obra, firmat per un tècnic superior competent i visat pel col·legi oficial corresponent, en el qual conste que la construcció i el muntatge de les instal·lacions s'han efectuat d'acord amb la normativa tècnica vigent que hi siga d'aplicació.
  
5. Este Servei Territorial aprovarà les condicions concretes d'aplicació del projecte i introduirà les modificacions de detall que resulten realment més convenients.
  
6. Enagás, SA, donarà compte de l'acabament de les instal·lacions a este Servei Territorial, per al reconeixement definitiu i l'alçament de l'acta de posada en marxa; sense este requisit no hi podran entrar en funcionament.
  
7. Este Servei Territorial es reserva el dret de deixar sense efecte esta autorització en el moment en què es demostre l'incompliment de les condicions imposades, per la declaració inexacta de les dades subministrades o una altra causa excepcional que ho justifique legalment.
  
La present autorització s'atorga sense perjudici i independentment de les autoritzacions, les llicències o els permisos de competència municipal, provincial o altres que calga per a la realització de les obres de les instal·lacions.
  
Contra esta resolució podrà interposar-se un recurs ordinari davant de la Direcció General d'Indústria i Energia d'esta Conselleria, en el termini d'un mes, a partir de l'endemà de la publicació d'esta resolució, de conformitat amb allò que s'ha establit en l'article 114, en relació amb l'article 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.